कोटा। चार दिन पूर्व टॉरनेडो से सीएडी सर्किल के पास दाऊदयाल जोशी पार्क में जड़ से उखड़े बरगद के भारी-भरकम पेड़ को वापस खड़ा करने का काम नगर निगम ने बुधवार से शुरू कर दिया। पेड़ को खड़ा करने के लिए निगम के कर्मचारी शाम तक जुटे रहे। क्रेन से पेड़ को खड़ा किया गया, लेकिन संतुलन नहीं बनने से उसे हटा दिया, गुरुवार को फिर कोशिश होगी।
निगम के उद्यान अधीक्षक रघुराज सिंह ने बताया कि सुबह से गड्ढा खोदना शुरू किया। दोपहर बाद क्रेन से पेड़ को उठाने की कोशिश की गई। शाम तक इस पेड़ को खड़ा करके मिट्टी भरने का काम शुरू कर दिया था। लेकिन फिर लगा कि पेड़ सही तरीके से खड़ा नहीं हुआ है तो उसे वापस नीचे डाल दिया गया। उधर लाडपुरा के प्रताप चौक में गिरे पेड़ को हटाने का काम निगम कर्मचारियों ने बुधवार को भी किया, लेकिन रास्ता साफ नहीं हुआ।
गुरुवार को भी काम जारी रहेगा। पेड़ों की सुरक्षा के मामले में महापौर डॉ. रत्ना जैन ने नगर निगम और यूआईटी के अधिकारियों की बैठक ली। उन्होंने कहा कि पेड़ टूटे नहीं इसके लिए मानसून से पूर्व ही रखरखाव किया जाए। विभिन्न विभागों की संयुक्त टास्क फोर्स गठित की जाएगी। इसके लिए वन विभाग और लाइसेंसधारी आरा मशीन संचालकों की भी मदद ली जाएगी।
hin_Deva hin_Deva hin_Deva